Blagoslov novega gasilskega kombija ob prazniku zavetnika gasilcev
Gasilci Prostovoljnega gasilskega društva Ljubno ob Savinji so tudi letos dostojno obeležili god njihovega stanovskega zavetnika Sv. Florjana. Še več, za razliko od običajnih tovrstnih vsakoletnih srečanj so letošnje praznovanje Florjanovega zamaknili za dva dni, na prvo majsko soboto in obenem opravili tudi blagoslov novega gasilskega kombija za prevoz oseb. 
Kot vsako leto so se zbrali   ob gasilskem domu na Ljubnem in se v sprevodu odpravili na Rosulje, kjer je bila v tamkajšnji cerkvi maša po njihovem namenu. Bogoslužje je opravil domači župnik Martin Pušenjak, ki  je v mašni homiliji pohvalil gasilce za njihovo nesebično razdajanje ob različnih naravnih in drugih nesrečah, predvsem pa požarih. Humano poslanstvo gasilcev je potrebno ceniti in spoštovati, saj so vedno prvi ko je potrebna kakršnakoli pomoč. 
Letošnje Florjanovo  si bodo ljubenski gasilci nedvomno zapomnili še po dogodku po opravljenem mašnem obredu. Njihovo novo vozilo, kombi Mercedes za prevoz oseb je bilo namreč deležno blagoslova, ki ga je opravil domači župnik Pušenjak in bilo s tem formalno predano v uporabo. V kratkem pozdravu prisotnim je predsednik PGD Ljubno ob Savinji Slavko Fludernik slikovito predstavil, kako so prišli do tega vozila, ki je po njegovem »otrok« uspešno realiziranega lanskega nakupa  sodobne avtocisterne. 
Franjo Atelšek